ይህ ለፈገግታ ቢሆንም የሚያቃጥል ገፅታም አለው። "የቀን ጅብ" የሚለው ተናጋሪው ሲናገሩት፣ መቸም በጣም የበሰሉ ሰው ናቸውና፣ ባይተነትኑትም በአይምሯቸው ይዘውት ኖሮ ይሆናል ያልኩት "የአዋቂ ግምት" አለኝ። "የቀን ጅብ" ማለት በጥሬው ሲተረጎም፦ ጅብ በተፈጥሮው ፈሪና አይናፋር ስለሆነ የሚበላው ነገር ለማግኘት በሰው ስፈር የሚዘዋውረው በሌሊት ነው። የቀን ጅብ በእውነታው አለም የተለመደ ክስተት ስላልሆነ ያለምንም ፍርሀትና ይሉኝታ የሚደረግን ዝርፊያ ለመግለፅ የምንጠቀምበት ምሳሌያዊ አነጋገር ነው። "የቀን ጅብ" ከነትርጉሙ ባለመነገሩ ስያሜው የሚመለከታቸው በተንኮል የማይመለከታቸው ደግሞ በየዋህነት ወይንም በመሠረተቢስ ጥላቻ ተነሳስተው የቀስቱን አቅጣጫ ወደ ተወሰነ የህብረተሰብ ክፍል ያዞሩታል። ምንጊዜም ቢሆን በሚልዮን የሚቆጠር ህዝብ አንድ ላይ ተደራጅቶ አይዘርፍም። ዝርፍያ በተፈጥሮው ግለሰባዊና ቡድናዊ እንጂ ህዝባዊ ሆኖ አያውቅም። ዘራፊዎቹ ግን ህዝባዊ ገፅታ ማላበስ አዋጪ ሆኖ ያገኙታል፤ ጥሩ መሸሸጊያ ስለሆነ።
